MELLÉKLET

**A gyertyákra, gyertyatartókra, tégelyekre és kiegészítőkre vonatkozó különleges biztonsági előírások**

**1. Prioritások**

A tervezés által garantált biztonságosságnak prioritást kell élveznie a használati utasításhoz kapcsolódó biztonsággal szemben.

**2. A tervezésre és a szerkezetre vonatkozó követelmények**

*2.1. Tervezés*

A terméket az ésszerűen előrelátható használati feltételeivel kapcsolatos kockázatok teljes mértékű figyelembevételével és a kockázatok minimálisra csökkentésével kell megtervezni. A termék biztonságossága nem támaszkodhat bonyolult használati eljárásokra.

*2.2. Szerkezet*

A termék szerkezetében felhasznált anyagok alkalmasságát és forrását a gyártónak ésszerűen előrelátható használati feltételek figyelembe vételével kell értékelnie.

*2.3. Stabilitás*

1. Az önmagukban megálló, illetve a tartóval vagy tégellyel ellátott gyertyáknak az égés során stabilnak kell maradniuk (pl. nem borulhatnak fel).
2. Amennyiben a gyertya nem áll meg magában, és sem gyertyatartó, sem pedig tégely nem tartozik hozzá, a gyártónak tájékoztatnia kell a fogyasztót a megfelelő gyertyatartó használatának szükségességéről, amennyiben erre az információra a gyertya biztonságos használatához szükség van.

*2.4. Tűzveszély*

1. A maximális lángmagasságot biztonságos szinten kell meghatározni, figyelembe véve a lángnak az égési ciklus során mutatkozó természetes változását.
2. A gyertya az égési ciklus egyetlen szakaszában sem gyújthatja meg a gyertyatartót, tégelyt vagy kiegészítőt.
3. A gyertyákban, gyertyatartókban, tégelyekben és kiegészítőkben vagy az ezeken használt anyagok nem okozhatnak vagy terjeszthetnek szekunder lángot sem a gyertya rendes égési folyamata során, sem pedig akkor, amikor a gyertya végleg elalszik.
4. A tűzvédelmet a gyártónak különösen az alábbi feltételek figyelembe vételével kell értékelnie:
5. a gyertya meggyújtása;
6. a gyertya égése ésszerűen előrelátható használati feltételek mellett.
7. Az önkioltóként forgalmazott gyertyák az égési idő végén önmaguktól elalszanak és a szerkezeti elemek révén hatékonyan megakadályozzák annak a felületnek a meggyulladását, amelyre elhelyezték őket. A tégelybe öntött gyertyák nem okozhatnak repedést a tégelyen.
8. A gyertya kialakítása nem teheti lehetővé a gyertya másodlagos meggyulladását vagy automatikus újragyulladását a láng kialvását követően.
9. Az égés során vagy az égés végén a gyertya vagy a tégely megérintésekor bekövetkező égési sérülések kockázatát a lehető legkisebbre kell csökkenteni, figyelembe véve a gyertya konkrét felhasználási célját.
10. A gyertyatartók, tégelyek és kiegészítők az ésszerűen előrelátható használati feltételek mellett nem okozhatnak tüzet (robbanás, túlmelegedés stb. által).

*2.5. Kémiai előírások*

1. A gyertyákban, gyertyatartókban, tégelyekben és kiegészítőkben használt anyagok vagy keverékek (köztük az illatanyagok) toxikológiai tulajdonságaira vonatkozóan a gyártónak el kell végeznie a megfelelő kockázatértékelést annak érdekében, hogy azok ne gyakoroljanak kedvezőtlen hatást az emberi egészségre.
2. A gyertya-alapanyagok, illetve maguk a gyertyák előállításakor nem használható fel vagy adható hozzá ólom/ólomvegyület és nikkel/nikkelvegyület (kivéve a nikkelvegyületet tartalmazó katalizátorokat, amelyek az alapanyag hidrogénezéséhez szükséges). Figyelembe véve a gyertyák előállításakor felhasznált alapanyagok esetlegesen ólommal vagy nikkellel történő nem szándékos szennyeződésére, a gyertya valamennyi elemében megtalálható ólom és nikkel maximális mennyiségét az ésszerűen elérhető legalacsonyabb szinten kell tartani, és ez egyetlen esetben sem haladhatja meg az ólom esetében a 0,4 mg/kg-t, a nikkel esetében pedig a 0,5 mg/kg-ot.

*2.6. Kibocsátás*

* 1. A beltéri gyertyák esetében a korom kibocsátását a lehető legkisebbre kell korlátozni úgy, hogy az ne legyen látható. A beltéri gyertyáknak meg kell felelnie a technika szintjének megfelelően megállapított maximális koromképződési indexnek, amely nem lépheti túl az 1,0-t óránként.
	2. A beltéri gyertyák esetében a veszélyes anyagoknak – köztük az illékony szerves vegyületeknek (VOC) – az égési folyamat során történő kibocsátását a lehető legalacsonyabbra kell csökkenteni. A gyertyák tekintetében az uniós jogszabályok által meghatározott határértékek hiányában az Egészségügyi Világszervezet „A beltéri levegő minőségéről – Egyes konkrét szennyező anyagok” című 2010. évi iránymutatásaiban[[1]](#footnote-1) meghatározott javasolt koncentrációs szintet kell figyelembe venni.

*2.7. Az élelmiszer-utánzatokra vonatkozó követelmények*

Meg kell felelni a 87/357/EGK tanácsi irányelvben[[2]](#footnote-2) szereplő követelményeknek.

**3. A biztonsági tájékoztatóval kapcsolatos követelmények**

* 1. A termék bemutatása és szemléltetése, valamint a mellékelt tájékoztató egyetlen lehetséges felhasználó tekintetében sem játszhat szerepet a kockázatok alábecslésében.
	2. Az információk, figyelmeztetések és használati utasítások egységesek, könnyen olvashatóak és érthetőek legyenek a felhasználó számára, a termék címkéjén, csomagolásán vagy a terméket kísérő tájékoztatón szembetűnően kell ezeket feltüntetni.
	3. Az 1272/2008/EK rendelet alapján veszélyes keveréknek minősülő gyertyákat ennek megfelelően kell csomagolni és címkézni.
	4. A termék használati feltételeire vonatkozó lényeges információkat a potenciális felhasználó számára a vásárlás előtt láthatóvá kell tenni. Ezen felül bármilyen ésszerűen előrelátható nem rendeltetésszerű használatot is figyelembe kell venni.
	5. Legalább az alábbiakat kell feltüntetni:
	6. a biztonságos használatra vonatkozó utasítások, ideértve a használati feltételeket és a gyertyák használatával kapcsolatos óvintézkedéseket – többek között az égő gyertyák között tartandó távolságot –, amennyiben ezek az információk szükségesek a gyertya biztonságos használatához, tekintettel annak kialakítására vagy jellemzőire;
	7. a gyermekek és háziállatok jelenlétében égetett gyertyák biztonságos használatára vonatkozó utasítások;
	8. az érzékenységet okozó illatanyagokra vonatkozó információk az 1272/2008/EK rendeletnek a légzőszervi vagy bőrszenzibilizációra vonatkozó osztályozási és címkézési előírásaival összhangban.
	9. Amennyiben kialakításuk vagy jellemzőik tekintetében szükséges, a gyertyatartókhoz, lámpásokhoz és kiegészítőkhöz a gyertyával együtt történő biztonságos használatukra vonatkozó információkat kell mellékelni (pl. hőálló alátét használatára vonatkozóan).
	10. Különösen a beltéri gyertyák esetében az alábbi vagy azokkal egyenértékű figyelmeztetéseket kell jól látható szöveg, illetve a fogyasztók által könnyen érthető piktogramok formájában feltüntetni:
* „Sose hagyja az égő gyertyát felügyelet nélkül.”
* „Az égő gyertyát gyermekektől és háziállatoktól tartsa távol.”
* „Ne tegye az égő gyertyát gyúlékony anyagra vagy annak közelébe.”

Azon gyertyák esetében, amelyek a szerkezeti elemek révén nem tudják hatékonyan megelőzni az alattuk található felület meggyulladását, a fogyasztókat figyelmeztetni kell a hőálló gyertyatartó vagy hőálló alátét használatára.

1. Az Egészségügyi Világszervezet „A beltéri levegő minőségéről – Egyes konkrét szennyező anyagok” című 2010. évi iránymutatásai: http://www.euro.who.int/en/health-topics/environment-and-health/air-quality/publications/2010/who-guidelines-for-indoor-air-quality-selected-pollutants. [↑](#footnote-ref-1)
2. A Tanács 1987. június 25-i 87/357/EGK irányelve a másnak látszó, és ezáltal a fogyasztók egészségét vagy biztonságát veszélyeztető termékekre vonatkozó tagállami jogszabályok közelítéséről (HL L 192., 1987.7.11., 49. o.) [↑](#footnote-ref-2)